钦定古今图书集成/明伦汇编/交谊典/第031卷 > 宋胡大初昼帘绪论 > 《谕州县官僚》前人
## 钦定古今图书集成/明伦汇编/交谊典/第031卷 > 宋胡大初昼帘绪论 > 《谕州县官僚》前人

某昨者叨帅长沙，尝以四事谕勉同僚曰：“律己以廉，
抚民以仁，存心以公，莅事以勤。而某区区实身率之，
以是二年之间，为潭人兴利除患者，粗有可纪。”今者
蒙恩起废，再抚是邦。窃伏惟念，所以答上恩而慰民
望者，亦无出前之四事而已。故愿与同僚勉之。盖泉
之为州，蛮舶萃焉。犀珠宝货，见者兴羡，而豪民钜室有所讼愬，志在求胜，不吝挥金。苟非好修自爱之士，
未有不为所污染者。不思廉者士之美节，污者士之
丑行。士而不廉，犹女之不洁。不洁之女，虽功容绝人，
不足自赎。不廉之士，纵有他美，何足道哉！昔人有“怀
四知之畏，而却暮夜之金”者，盖隐微之际，最为显著，
圣贤之教，谨独是先。故愿同僚力循冰蘗之规，各励
玉雪之操，使士民是敬，称为廉吏，可珍可贵，孰有逾
此？其所当勉者一也。先儒有云：“一命之士，苟存心于
爱物，于人必有所济。”且以簿尉言之，簿勤于勾稽，使
人无重叠追催之害；尉勤于警捕，使人无穿窬攻劫
之扰。则其所济，亦岂少哉！等而上之，其位愈高，系民
之休戚者愈大。发一残忍心，斯民立遭茶毒之祸；发
一掊刻心，斯民立被诛剥之殃。盍亦反己而思之，针
芒刺手，茨棘伤足，举体懔然为之痛楚。刑威之惨，百
倍于此，其可以喜怒施之乎？虎豹在前，坑阱在后，号
呼求救，唯恐不免。狱犴之苦何异于此？其可使无辜
者受之乎？己欲安居，则不当扰民之居；己欲丰财，则
不当脧民之财。故曰：“己所不欲，勿施于人。”其在圣门，
名之曰“恕”，勉彊而行，可以至仁。矧？当斯民憔悴之时，
抚摩爱育，尤不可缓，故愿同俗各以哀矜恻怛为心，
而以残忍掊刻为戒，则此邦之人，其有瘳乎？此所当
勉者二也。公事在官，是非有理，轻重有法，不可以己
私而咈公理，亦不可骫公法以徇人情。诸葛公有言：
“吾心如秤，不能为人作轻重。”此有位之士所当视以
为法也。然人之情每以私胜公者，盖殉货贿则不能
公，任喜怒则不能公，党亲昵，畏豪雄、顾祸福，计利害，
则皆不能公。殊不思是非之不可易者，天理也；轻重
之不可逾者，国法也。以是为非，以非为是，则逆乎天
理矣；以轻为重，以重为轻，则违乎国法矣。居官临民，
而逆天理，违国法，于心安乎？雷霆鬼神之诛，金科玉
条之禁，其可忽乎？故愿同僚以公心持公道，而不汨
于私情，不挠于私请，庶几枉直适宜，而无冤抑不平
之叹。此所当勉者三也。民生在勤，勤则不匮，则为民
者不可以不勤；业精于勤，荒于嬉，则为士者不可以
不勤。况为命吏，所受者朝廷之爵位，所享者下民之
脂膏，或不勤则职业隳弛，岂不上辜朝寄而下负民
望乎！今之居官者，各以酣咏遨放为高，以勤彊敏恪
为俗，此前世衰弊之风也。盛明之时，岂宜有此？陶威
公有言：“大禹圣者，犹惜寸阴；至于众人，当惜分阴。”故
宾佐有以蒱博废事，则取而投之于江。今愿同僚共
体此意，职思其忧，非休澣，毋聚饮，非节序，毋出游，朝
夕孳孳，惟民事是力。庶几政平讼理，田里得安其生。
此所当勉者四也。某虽不敏，请以身先，毫发少渝，望
加规警。前此官僚之间，或于四者未能无愧，愿自今
始，洗心自新。在昔圣贤许人改过，故曰“改而止”，傥犹
玩视而不改焉，诚恐物议沸腾，在某亦不容以苟止
也。莅事之初，敢以诚告，幸垂察焉。